Рецензија књиге

*Магични реализам Слободана Џунића* др Данијела Костадиновић

Аутор монографије *Магични реализам Слободана Џунића* др Данијела Костадиновић приступа истраживању прозног стваралаштва овог српског писца у настојању да издвоји, прикаже и тумачи елементе ове појаве, типичне за ликовну и књижевну уметност у првој половини 20. века. Издање има 166 страница и следећа поглавља: *Уводна напомена, Магични реализам: појам и значење, (Не)доследан давном, Двоструки свет, Дисперзивни модел приповедања, Алетички обдарена натприродна бића, Иницијација, Модална ограничења фикционалних индивидуа, Митска пројекција оскоруше – дивље крушке, Именослов као вид магијске стварности, Закључак, Извори, Литература, Додаци, О писцу, О ауторки, Предметни индекс, Индекс аутора, Белешка.*

У поглављу *Магични реализам: појам и значење* (4–26) читаоцу се пружа широк контекст (историјски, политички,...) у чијим оквирима се поајвљује и употребљава појам магични реализам, у ликовној уметности, књижевности и култури. Представљена су различита терминолошка одређења овог појма у радовима ликовних и књижевних критичара и теоретичара, први радови посвећени његовом тумачењу, најзначајније публикације (нпр. зборник радова *Magical realism: Theory, History, Community*, 1995), а успостављен је хронолошки преглед бројних релевантних ставова који су подразумевали његово дефинисање (Флорес, Карпентијер, Ро, Јингер...). Ауторка истовремено настоји да истражи и објасни порекло и узроке неусаглашених дефинисања и ставова критичара и теоретичара о магичном реализму, издвајајући као специфична три тумачења (у ликовним уметностима, у књижевности и она настала од 1995. године).

Поуздан увид у стваралаштво Слободана Џунића омогућено је поглављем *(Не)доследан давном* (27–42). На овом месту представљено је његово дело, од почетака, са указивањем на измене у приступу стварању и примени различитих поетика. Указано је на његов статус у српској књижевности, одређене специфичности стваралачких фаза (реалистички приступ, увођење фантастике, укрштање немиметичке са миметичком нарацијом, поетика магичног реализма). Подељено на три периода, његово стваралаштво представљено је прегледом тематике, структуре, језика и поетичких законитости. Овај сегмент проширен је увидом у најзначајније осврте српских књижевних критичара и историчара књижевности, као и аутопоетичким коментарима.

Основним елементима поступка прожимања реалног и магијског у Џунићевом роману *Ветрови Старе планине,* оствареним преобликовањем хронотопа и променом приповедачких перспектива посвећена је пажња у делу књиге *Двоструки свет* (43–58). Темељећи своје истраживање на ставовима теоретичара Л. Долежела и историчара религије М. Елијаде, Данијела Костадиновић представља процес уметничке трансформације митских садржаја, елемената фолклорног стваралаштва и представа, а бави се и анализом временско-просторног модела, утврђујући, између осталог, да је он из перспективе Слободана Џунића „редовно манифестација Творца и резултат неке више реалности без обзира на то да ли је реч о свету `иза сунчеве стране`, који је већ самом својом природом  
непознат, тајанствен и недокучив, или је реч о свету `на сунчевој страни`”.

У поглављу *Дисперзивни модел приповедања* (58–83) као основа и полазиште сачињен је краћи преглед основних теоријских ставова представника новије књижевнотеоријске мисли (Женет, Долежел, Четмен, Волш) о проблему приповедања и приповедача, мимезе и дијегезе, уз увид у основне ставове представника античке теорије (Аристотел, Платон). Ауторка се непосредно бави анализом процеса укрштања различитих модела, од реалистичног, документарног, фолклорног, и региструје интерполирање појединих жанрова усмене књижевности (предање доминантно). Поред тога, њена пажња је усмерена и ка типовима приповедача, коментарима и функцији коментара.

Региструјући у Џунићевом роману присуство ликова који су по својим основним одликама фантастична бића, Данијела Костадиновић упућује на њихове сродности са актерима народних приповедака и предања (*Алетички обдарена натприродна бића*, 84–93). Утврђује њихову типологију (змија) као и обликовање и функционисање у складу са новим контекстом у коме се налазе**,** одређујући на које начине писац адаптира различите слојеве и укључује их у свет приче.

Одељак *Иницијација* ( 94–99) посвећен је актеру Маруши Бачевој и утврђивању елемената представа о обредима прелаза којима се манифестују гранични моменти људског живота и прелажење јединке из једне у другу фазу (мисаону, телесну временскопросторну). Анализрајући ликове кроз ову призму, ауторка закључује да се „преко Мирче и Маруше Бачеве конотира мисао о ограничености људске  
егзистенције у њеном телесном испољавању, о томе да је човек нецеловито и  
несавршено биће и да у току свог животног пута мора проћи бројна искушења и  
чистилишта, мора проћи, у својој сталној тежњи ка савршенству и трансценденцији,  
кроз низ различитих идентитета како би досегао и ако би уопште могао досегнути  
суштину. А суштину може спознати једино ослобађањем душе од свих споља јој  
наметнутих окова, а то се може остварити само љубављу према другом, љубављу према  
ближњем, што је, у крајњој линији, у основи сваке религиозне мисли.”

У одељку *Модална ограничења фикционалних индивидуа* (100–119) истражују се форме алетичког, деонтичког, епистемичког и аксиолошког система и њихова улога у структури романа и обликовању ликова у роману *Ветрови Старе планине* и збирци приповедака *Испод мртвачког моста.*

Активне везе стваралаштва Слободана Џунића са фолклорним представама и усменом уметности речи промишљају се и поводом идеје о дрвету света, на грађи приповетке *Оскоруша* (*Митска пројекција оскоруше –дивље крушке*, 120–127)*.* Разматрају се елементи на основу којих се може закључити присуство модела дрвета света, са симболиком везе између овог и оног света, осе која обједињује вечно рађање и умирање.

У поглављу *Именослов као вид магијске стварности*, у средишту интересовања Д. Костадиновић је номинација ликова у Џунићевом делу. Ауторка утврђује да она представља још један од аспеката прожимања паганске и хришћанске сфере. Нудећи условну класификацију, формирану према различитим критеријумима, посебну пажњу посвећујеМаруши Бачевој, Мирчи Бачевом, слепом старцу Паволу и његовом суседу Димитраћу, ликовима **који** доживљавају „бројне метаморфозе, носе `светску тајну` и на тај начин искорачују из оквира људске заједнице попримајући својства митолошких бића”.

Монографија Данијеле Костадиновић сведочи о истраживањима темељеним на проучавању обимне и релевантне теоријске и књижевнокритичке и књижевноисторијске литературе. Магичнореалистични елементи у стваралаштву Слободана Џунића истражени су са различитих аспеката, при чему је посебна пажња посвећена наративним техникама, хронотопу, актерима, као и присуству слојева усменокњижевног корпуса, народних представа и веровања. Тумачења Данијеле Костадиновић су прецизна, поуздана и заснована, сведоче о посвећеном приступу истраживању поетике магичног реализма и њеној примени у стваралаштву С. Џунића. Између осталог и због тога, ова књига представља важан допринос проучавању његовог дела уопште и несумњиво ће припадати незаобилазним референцама у сваком новом приступу Џунићевој прози. Све ово су разлози због којих препоручујем објављивање ове књиге.

Проф. др Данијела Поповић Николић

Департман за српску и компаративну књижевност Филозофског факултета Универзитета у Нишу.